**МОНГОЛ УЛСЫН ИХ ХУРЛЫН 2021 ОНЫ ХАВРЫН ЭЭЛЖИТ ЧУУЛГАНЫ**

**ТҮР ХОРОО /“ОЮУ ТОЛГОЙ ОРДЫН АШИГЛАЛТАД МОНГОЛ УЛСЫН ЭРХ АШГИЙГ ХАНГУУЛАХ ТУХАЙ” МОНГОЛ УЛСЫН ИХ ХУРЛЫН 2019 ОНЫ 92 ДУГААР ТОГТООЛЫН ХЭРЭГЖИЛТЭД ХЯНАЛТ ТАВИХ, ШААРДЛАГАТАЙ БОЛ САНАЛ БОЛОВСРУУЛЖ, ДҮНГ НЭГДСЭН ХУРАЛДААНД ТАНИЛЦУУЛАХ**

**ҮҮРЭГ БҮХИЙ/-НЫ 5 ДУГААР САРЫН 04-НИЙ ӨДӨР**

**/МЯГМАР ГАРАГ/-ИЙН ХУРАЛДААНЫ ТОВЬЁГ**

|  |  |  |
| --- | --- | --- |
| **№** | **Баримтын агуулга** | **Хуудас** |
| **1.** | **Хуралдааны товч тэмдэглэл:** | 1-2 |
| **2** | Хуралдааны дэлгэрэнгүй тэмдэглэл | 3-17 |
|  | 1. “Оюу толгой төслийн гадны хөрөнгө оруулагч талтай хэлэлцээ хийх, төслийг тохирох, эцэслэсэн хувилбарыг Засгийн газрын хуралдаанд танилцуулах” үүрэг бүхий ажлын хэсгийн ажлын явц, хэлэлцээний өнөөгийн нөхцөл байдлын талаар Засгийн газрын мэдээлэл | 3-17 |

***Монгол Улсын Их Хурлын 2021 оны хаврын ээлжит чуулганы***

***Түр хороо /“Оюу толгой ордын ашиглалтад Монгол Улсын эрх***

***ашгийг хангуулах тухай” Монгол Улсын Их Хурлын 2019 оны 92 дугаар тогтоолын хэрэгжилтэд хяналт тавих, шаардлагатай бол санал боловсруулж, дүнг нэгдсэн хуралдаанд танилцуулах үүрэг бүхий/-ны***

***5 дугаар сарын 04-ний өдөр /Мягмар гараг/-ийн***

***хуралдааны товч тэмдэглэл***

Түр хорооны дарга Ц.Даваасүрэн ирц, хэлэлцэх асуудлын дарааллыг танилцуулж, хуралдааныг даргалав.

*Коронавируст халдвар /КОВИД-19/-ын цар тахлын нөхцөл байдалтай холбогдуулан Засгийн газраас Гамшгаас хамгаалах тухай хуулийн дагуу бүх нийтийн бэлэн байдлын зэрэгт шилжүүлсэн тул Монгол Улсын Их Хурлын чуулганы хуралдааны дэгийн тухай хуулийн 6 дугаар зүйлд зааснаар Түр хорооны хуралдааныг цахим хэлбэрт шилжүүлж, Түр хорооны хорооны дарга Ц.Даваасүрэн, Улсын Их Хурлын гишүүн Ш.Адьшаа нар “Үндсэн хууль” танхимаас, бусад гишүүд MyParliament программ болон цахим хуралдааны программыг ашиглан Түр хорооны хуралдаанд цахимаар оролцов.*

*Хуралдаанд ирвэл зохих 24 гишүүнээс 14 гишүүн цахим хуралдааны программын ирцэд бүртгүүлж, 58.3 хувийн ирцтэйгээр хуралдаан 15 цаг 19 минутад Төрийн ордны “Үндсэн хууль” танхимд эхлэв.*

*Чөлөөтэй: Ж.Бат-Эрдэнэ, Ж.Сүхбаатар, Г.Тэмүүлэн, Б.Энхбаяр.*

***Нэг.“Оюу толгой төслийн гадны хөрөнгө оруулагч талтай хэлэлцээ хийх, төслийг тохирох, эцэслэсэн хувилбарыг Засгийн газрын хуралдаанд танилцуулах” үүрэг бүхий ажлын хэсгийн ажлын явц, хэлэлцээний өнөөгийн нөхцөл байдлын талаар Засгийн газрын мэдээлэл сонсох***

Хэлэлцэж буй асуудалтай холбогдуулан Улсын Их Хурлын гишүүн, Хууль зүй, дотоод хэргийн сайд Х.Нямбаатар, Улсын Их Хурлын гишүүн, Сангийн сайд Б.Жавхлан, Уул уурхай, хүнд үйлдвэрийн сайд Г.Ёндон, Засгийн газрын Хэрэг эрхлэх газрын дэд дарга Б.Солонго, Хууль зүй, дотоод хэргийн яамны Төрийн нарийн бичгийн дарга Б.Баасандорж нар цахимаар оролцов.

Хуралдаанд Улсын Их Хурлын Тамгын газрын Хяналт шалгалт, үнэлгээний газрын Төсвийн хяналт, шинжилгээний хэлтсийн даргын албан үүргийг түр орлон гүйцэтгэгч Д.Эрдэнэсамбуу, мөн хэлтсийн зөвлөх М.Солонго нар байлцав.

“Оюу толгой төслийн гадны хөрөнгө оруулагч талтай хэлэлцээ хийх, төслийг тохирох, эцэслэсэн хувилбарыг Засгийн газрын хуралдаанд танилцуулах” үүрэг бүхий ажлын хэсгийн ажлын явц, хэлэлцээний өнөөгийн нөхцөл байдлын талаар Засгийн газрын мэдээллийг ажлын хэсгийн ахлагч, Улсын Их Хурлын гишүүн, Хууль зүй, дотоод хэргийн сайд Х.Нямбаатар танилцуулав.

Мэдээлэлтэй холбогдуулан Улсын Их Хурлын гишүүн Н.Алтанхуяг, С.Чинзориг, Б.Бат-Эрдэнэ, Ц.Даваасүрэн, Ж.Мөнхбат нарын тавьсан асуултад ажлын хэсгийн ахлагч, Улсын Их Хурлын гишүүн, Хууль зүй, дотоод хэргийн сайд Х.Нямбаатар, Засгийн газрын Хэрэг эрхлэх газрын Дэд дарга Б.Солонгоо нар цахимаар хариулж, тайлбар хийв.

Түр хорооны дарга Ц.Даваасүрэн үг хэлэв.

Түр хорооны гишүүд “Оюу толгой төслийн гадны хөрөнгө оруулагч талтай хэлэлцээ хийх, төслийг тохирох, эцэслэсэн хувилбарыг Засгийн газрын хуралдаанд танилцуулах” үүрэг бүхий ажлын хэсгийн ажлын явц, хэлэлцээний өнөөгийн нөхцөл байдлын талаар Засгийн газрын мэдээллийг сонслоо.

Хуралдаан 50 минут үргэлжилж, 24 гишүүнээс 20 гишүүн хүрэлцэн ирж, 83.3 хувийн ирцтэйгээр 16 цаг 09 минутад өндөрлөв.

Тэмдэглэлтэй танилцсан:

ТҮР ХОРООНЫ ДАРГА Ц.ДАВААСҮРЭН

Тэмдэглэл хөтөлсөн:

ХУРАЛДААНЫ ТЭМДЭГЛЭЛ

ХӨТЛӨХ АЛБАНЫ ШИНЖЭЭЧ П.ОЮУНГЭРЭЛ

**МОНГОЛ УЛСЫН ИХ ХУРЛЫН 2021 ОНЫ ХАВРЫН ЭЭЛЖИТ ЧУУЛГАНЫ**

**ТҮР ХОРОО /“ОЮУ ТОЛГОЙ ОРДЫН АШИГЛАЛТАД МОНГОЛ УЛСЫН ЭРХ АШГИЙГ ХАНГУУЛАХ ТУХАЙ” МОНГОЛ УЛСЫН ИХ ХУРЛЫН 2019 ОНЫ 92 ДУГААР ТОГТООЛЫН ХЭРЭГЖИЛТЭД ХЯНАЛТ ТАВИХ, ШААРДЛАГАТАЙ БОЛ САНАЛ БОЛОВСРУУЛЖ, ДҮНГ НЭГДСЭН ХУРАЛДААНД ТАНИЛЦУУЛАХ**

**ҮҮРЭГ БҮХИЙ/- 5 ДУГААР САРЫН 04-НИЙ ӨДӨР /МЯГМАР ГАРАГ/-ИЙН**

**ХУРАЛДААНЫ ДЭЛГЭРЭНГҮЙ ТЭМДЭГЛЭЛ**

**Ц.Даваасүрэн**: Гишүүдийнхээ энэ өдрийн амгаланг эрье.

Өнөөдрийн хуралдааны ирц үндсэндээ 14 гишүүн оролцож байгаа учраас хангалттай ирцтэй байна.

Миний бие, Адьшаа гишүүн танхимаар оролцож байна.

Баатарбилэг гишүүн цахимаар, Б.Бат-Эрдэнэ гишүүн цахимаар, Х.Болорчулуун гишүүн цахимаар, С.Бямбацогт гишүүн цахимаар, Ганибал гишүүн цахимаар, Ганхуяг гишүүн цахимаар, Дамдинням гишүүн цахимаар, Дэлгэрсайхан гишүүн цахимаар, Жаргалмаа гишүүн цахимаар, Мөнхбат гишүүн цахимаар, Ундрам гишүүн цахимаар, Чинзориг гишүүн цахимаар.

Ирц хангалттай байгаа учраас өнөөдрийн хэлэлцэх асуудалдаа оръё.

Өнөөдрийн хуралдаанаар мэдээлэл сонсох байх аа. Өнгөрсөн хуралдаанаар манай гишүүд хүсэлт гаргасны дагуу Засгийн газрын ажлын хэсгээс 1 дүгээрт, Оюу толгойн төслийн гаднын хөрөнгө оруулагч талтай хэлэлцээ хийх төслийг тохирох эцэслэсэн хувилбарыг Засгийн газрын хуралдаанд танилцуулах үүрэг бүхий ажлын хэсгийн ажлын явц, хэлэлцээний өнөөгийн нөхцөл байдлын талаар мэдээлэл сонсоно.

Нямбаатар сайд мэдээллийг хийх байх. Нямбаатар сайд цахимаар оролцож байгаа юм уу.

2 дахь асуудал бол Лондонгийн арбитрын шүүхэд сөрөг нэхэмжлэл гаргах талаар Засгийн газрын хуралдааны шийдвэрийг танилцуулна гэсэн байгаа юм.

Тэгээд 2 дахь асуудал чинь нууцын горимоор ирсэн гээд байгаа билүү? Манай ажлын хэсгийнхэн байна уу, тийм ээ. Тийм учраас энэ асуудлыг харин хэлэлцэхэд жоохон төвөгтэй нөхцөл байдал үүсчхээд байна. Цахимаар явж байгаа учраас нөгөө нууцын горимд шилжих боломжгүй болчхоод байна.

Манай мэдээлэл хийх улсууд ирсэн байна. Хэлэлцэх асуудал дээр саналтай гишүүн байна уу, асуулттай гишүүн байна уу, орж ирсэнгүй юу. Алга байна.

Ингээд хэлэлцэх асуудалдаа оръё. Ингээд эхний асуудалдаа оръё.

2 дахь асуудлыг бол нууцын горимоор учраас манай ажлын хэсгийнхэн хуулийнхан бас яаж зохион байгуулах талаар хууль, эрх зүйн талаас нь саналаа хэлээдхээрэй, бэлдэж байгаад.

Эхний асуудлаа эхэлье.

Засгийн газрын ажлын хэсгийн хэлэлцээний өнөөгийн нөхцөл байдлын талаар Нямбаатар сайд та бүхэнд цахимаар мэдээлэл хийнэ. Нямбаатар сайд.

**Х.Нямбаатар**: Та бүхэндээ энэ өдрийн мэндийг хүргэе ээ.

1 дүгээрт Оюу толгой төслийн гадаадын хөрөнгө оруулагч талтай хийх хэлэлцээрийн явцын талаар товч танилцуулъя.

Монгол Улсын Их Хурлын 2019 оны 92 дугаар тогтоолыг хэрэгжүүлэх ажлыг удирдан зохион байгуулах, Оюу толгой төслийн хөрөнгө оруулагч талтай хэлэлцээ хийх төслийг тохирох, эцэслэсэн хувилбарыг Засгийн газрын хуралдаанд танилцуулах үүрэг бүхий ажлын хэсгийг Монгол Улсын Ерөнхий сайдын 2019 оны 12 дугаар сарын 18-ны өдрийн 174 дүгээр захирамжаар байгуулсан тус ажлын хэсгийн даргаар Монгол Улсын сайд, Засгийн газрын Хэрэг эрхлэх газрын дарга Оюун-Эрдэнэ сайд ажиллаж байсан бөгөөд ажлын хэсгийн бүрэлдэхүүнд Гадаад харилцааны сайд, Сангийн сайд, Хууль зүй, дотоод хэргийн сайд, Байгаль орчин, аялал жуулчлалын сайд, Уул уурхай, хүнд үйлдвэрийн сайд, Эрчим хүчний сайд, Засгийн газрын Хэрэг эрхлэх газрын дэд дарга, Эрдэнэс Монгол хязгаарлагдмал хариуцлагатай компанийн гүйцэтгэх захирал, Оюу толгой хязгаарлагдмал хариуцлагатай компанийн Төлөөлөн удирдах зөвлөлийн Засгийн газрын төлөөлөл болох гишүүд, “Эрдэнэс оюу толгой” хязгаарлагдмал хариуцлагатай компанийн гүйцэтгэх захирал, Засгийн газрын Хэрэг эрхлэх газрын Хууль зүйн газрын дарга нар багтаж байсан.

Ерөнхий сайдын 2019 оны 12 дугаар сарын 18-ны өдрийн 174 дүгээр захирамжаар байгуулагдсан дээрх ажлын хэсгийг Монгол Улсын Ерөнхий сайдын 2021 оны 02 сарын 09-ний өдрийн 45 дугаар захирамжаар шинэчлэн байгуулсан. Ингэснээр ажлын хэсгийн даргаар Хууль зүй, дотоод хэргийн сайд миний бие, гишүүнээр Улсын Их Хурлын нэр бүхий гишүүд болон Гадаад харилцааны сайд, Сангийн сайд, Байгаль орчин, аялал жуулчлалын сайд, Уул уурхай, хүнд үйлдвэрийн сайд, Эрчим хүчний сайд, Монгол Улсын Ерөнхийлөгчийн Тамгын газрын дарга, Засгийн газрын Хэрэг эрхлэх газрын дэд дарга, “Эрдэнэс оюу толгой” хязгаарлагдмал хариуцлагатай компанийн гүйцэтгэх захирал нар, нарийн бичгийн даргаар Хууль зүй, дотоод хэргийн яамны Төрийн нарийн бичгийн дарга ажиллаж байна.

Түүнчлэн 2019 оны Ерөнхий сайдын 174 дүгээр захирамжид Улсын Их Хурлын 92 дугаар тогтоолыг хэрэгжүүлэх арга хэмжээний төлөвлөгөө боловсруулж, Засгийн газраар батлуулан хэрэгжилтийг хангах гэж заасны дагуу Засгийн газрын 2020 оны 02 дугаар сарын 14-ний өдрийн 74 дүгээр тогтоолын хавсралтаар Монгол Улсын Их Хурлын 2019 оны “Оюу толгойн ордын ашиглалтад Монгол Улсын эрх ашгийг хангуулах тухай” 92 дугаар тогтоолын хэрэгжилтийг хангах ажлын ерөнхий төлөвлөгөөг дараах байдлаар баталсан. Үүнд:

Нэгдүгээрт, Их Хурлын 2019 оны 92 дугаар тогтоолыг хэрэгжүүлэх арга хэмжээний төлөвлөгөөг батлах, зөвлөх үйлчилгээний санхүүжилтийг шийдвэрлэх,

Хоёрдугаарт, Оюу толгой хязгаарлагдмал хариуцлагатай компанийн Төлөөлөн удирдах зөвлөлд төрийн өмчийн төлөөллийг хэрэгжүүлэх этгээдэд тавих нөхцөл, шаардлагыг боловсруулан сонгон шалгаруулах,

Гуравт, Засгийн газрын Хэрэг эрхлэх газрын даргын тушаалаар ажлын дэд хэсгийг байгуулж ажиллах удирдамжийг батлан хэрэгжүүлэх,

Дөрөвдүгээрт, хөрөнгө оруулагч талын байр суурийг сонсож, Улсын Их Хурлын 92 дугаар тогтоолын тогтоолыг хэрэгжүүлэх чиглэлээр ажиллах,

Тав, Туркойз хилл ресурс компанийн бусад хувьцаа эзэмшигч талуудтай уулзаж санал солилцох,

Зургаа, ажлын дэд хэсгээс холбогдох яамны байр суурь, Улсын Их Хурлын ажлын хэсгүүдийн тайлан шийдвэртэй танилцсан. Ажлын хэсгээс холбогдох чиглэл авч ажиллах татварын асуудал, эрчим хүчний асуудал гэх мэт,

Долоо, Оюу толгойн төслийн Монголын талын төлөөллийг хэрэгжүүлэгч байгууллагын санхүүгийн болон хүний нөөцийн чадавхыг олон улсын түвшинд хүргэж, бэхжүүлэх асуудлаар арга хэмжээ авах,

Найм, зөвлөх үйлчилгээг сонгон шалгаруулах, санхүүгийн зөвлөх, хуулийн зөвлөх, техникийн зөвлөх мэдээлэл, олон нийттэй харилцах, зөвлөх сонгон шалгаруулах, Зөвлөхийн гэрээг байгуулах зөвлөхүүдийн ажиллах хугацаа, зөвлөхүүд санал, дүгнэлт гаргах, зөвлөхүүд яриа хэлэлцээнд зөвлөгөө өгөх

Арван нэгт, ажлын дэд хэсгээс ажлын явц байдлыг танилцуулах ажлын хэсгийн санал, дүгнэлт гаргах Засгийн газарт ажлын хэсгийн санал, дүгнэлтийг танилцуулах

Арван дөрөвдүгээрт, Засгийн газрын яриа хэлэлцээний явцад явц байдлыг Улсын Их Хурлын Эдийн засгийн байнгын хороо, Аюулгүй байдал, гадаад бодлогын байнгын хороонд танилцуулах,

Арван тавд, шаардлагатай тохиолдолд Улсын Их Хуралд танилцуулах гэсэн ийм төлөвлөгөөг батлуулаад бид нар ажиллаж байгаа.

Бид Улсын Их Хурлын 2019 оны 92 дугаар тогтоолын хэрэгжилтийг хангах үүрэг бүхий Засгийн газрын ажлын хэсгийн гишүүд, бүрэлдэхүүнд дараах уулзалт, цахим хуралд оролцсон. Ажлын хэсэг ажлын дэд хэсэг, Оюу толгой төслийн хөрөнгө оруулагч, Рио тинто талын төлөөлөлтэй 2020 оны 4 дүгээр сарын 06-ны өдөр 1 удаа цахим хурал хийсэн.

Дараагийн ажлын дэд хэсэг Оюу толгой төслийн хөрөнгө оруулагч Рио тинто талын төлөөлөлтэй 2020 оны 4 дүгээр сарын 09-ний өдөр 2 дахь удаагаа цахим хурал хийсэн.

Ажлын дэд хэсэг, Оюу толгой төслийн хөрөнгө оруулагч, Рио тинто талын төлөөлөлтэй 2020 оны 4 сарын 30-ны өдөр 3 дахь удаа цахим хурал хийсэн.

Ажлын дэд хэсэг Рио тинто тал, төслийн хөрөнгө оруулагч төлөөлөлтэй 2020 оны 8 сарын 15-ны өдөр 4 дэх цахим хурлаа хийсэн.

Монгол Улсын сайд, Засгийн газрын Хэрэг эрхлэх газрын даргаар ажиллаж байхдаа Оюун-Эрдэнэ сайд Коннекс олон улсын байгууллагатай 2020 оны 02 сарын 12-ны өдөр уулзалт хийсэн. Мөн Оюун-Эрдэнэ сайд Коннекс олон улсын байгууллагатай 4 сарын 14-ний өдөр уулзалт хийсэн. Мөн ажлын хэсгийн ахлагч Оюун-Эрдэнэ сайдын тушаалаар ажлын дэд хэсгийн төлөөлөл Коннекс олон улсын байгууллагатай 2020 оны 7 сарын 03-ны өдөр бас уулзалтуудыг хийсэн байгаа.

Монгол Улсын сайд, Засгийн газрын Хэрэг эрхлэх газрын дарга Оюун-Эрдэнэ Оюу толгой төслийн хөрөнгө оруулагч, Рио тинто талын төлөөлөлтэй 2020 оны 9 сарын 04 болон 2020 оны 12 сарын 18, 2021 оны 01 сарын 18-ны өдөр уулзалт хийсэн.

Мөн Оюун-Эрдэнэ сайдын тушаалаар байгуулагдсан ажлын дэд хэсгийн төлөөлөл, Оюу толгой төслийн хөрөнгө оруулагч Рио тинто талын төлөөлөлтэй 2020 оны 10 сарын 05 болон 2021 оны 01 сарын 22-ны өдөр уулзалт хийсэн.

Ажлын хэсгийн явцыг 2021 оны 4 сарын 01-ний өдрөөр Монгол Улсын Их Хурлын чуулганы нэгдсэн хуралдаанд танилцуулсан.

Оюу толгой төслийн гадаадын хөрөнгө оруулагчдын төлөөлөлтэй 2021 оны 4 дүгээр сарын 11-ний өдөр Төрийн ордонд ажлын хэсгийн гишүүд уулзалт зохион байгуулсан.

Засгийн газрын байр суурь хэлэлцээрийг хийхэд баримтлах Түр хорооноос гаргасан чиглэлийг хэлэлцээрийн талд танилцуулж, санал бодлыг нь сонссон. Оюу толгой төслийн гаднын хөрөнгө оруулагчдын төлөөлөлтэй уулзалт хийхээр дахин товлосон боловч ковид-19-ийн нөхцөл байдлын улмаас тус уулзалтыг хойшлуулчхаад байгаа.

“Оюу толгой ордын ашиглалтад Монгол Улсын эрх ашгийг хангуулах тухай” Улсын Их Хурлын 92 дугаар тогтоолыг хэрэгжүүлэх ажлыг удирдан зохион байгуулах, Оюу толгой төслийн гаднын хөрөнгө оруулагч талтай хэлэлцээр хийх төслийг тохирох эцэслэсэн хувилбарыг Засгийн газрын хуралдаанд танилцуулах үүрэг бүхий ажлын хэсгийг Монгол Улсын Ерөнхий сайдын 2021 оны 45 дугаар захирамжаар шинэчлэн байгуулсантай холбогдуулан уг ажлын хэсэгт дэмжлэг үзүүлэх үүрэг бүхий ажлын дэд хэсгийн бүрэлдэхүүн болон түүний ажиллах удирдамжийг Хууль зүй, дотоод хэргийн сайдын 2021 оны 02 дугаар сарын 24-ний өдрийн А29 дүгээр тушаалаар шинэчлэн байгуулсан.

Үүний дараа ажлын дэд хэсгийн ахлагчаар Засгийн газрын Хэрэг эрхлэх газрын тэргүүн дэд дарга, дэд ахлагчаар Засгийн газрын Хэрэг эрхлэх газрын дэд дарга, санхүүгийн асуудал хариуцсан хэсгийн ахлагчаар Сангийн яамны Төрийн нарийн бичгийн дарга, хуулийн асуудал хариуцсан хэсгийн ахлагчаар Хууль зүй, дотоод хэргийн яамны Төрийн нарийн бичгийн дарга, дэд бүтэц, техникийн хамтарсан хэсгийн ахлагчаар Эрчим хүчний яамны Төрийн нарийн бичгийн дарга нар ажиллаж байгаа бөгөөд ажлын хэсгийн гишүүдээр холбогдох байгууллагын албан хаагчид ажиллаж байна.

Коннекс санаачилгын хүрээнд Америкийн нэгдсэн улсын Акип гамп хуулийн фирмээс, хууль зүйн зөвлөгөө, үйлчилгээ, Герман улсын Фихтнер компаниас геотехник усны асуудлаар зөвлөх үйлчилгээ авахаар томилон ажиллуулж байна.

2 дугаарт, **Оюу толгой төслийн хөрөнгө оруулагч талтай Засгийн газар болон олон улсын арбитрын шүүхэд маргаж буй тухай мэдээлэл.**

Оюу толгой хязгаарлагдмал хариуцлагатай компани 2020 оны 02 дугаар сарын 19-ний өдрийн Мэргэжлийн хяналтын ерөнхий газрын улсын ахлагч байцаагчийн 2017 оны 5 сарын 15-ны өдрийн албан шаардлага, татварын улсын байцаагчийн 2018 оны 01 сарын 10-ны өдрийн тоот шийтгэлийн хуудастай холбогдуулан Лондоны олон улсын арбитрын шүүхэд арбитрын мэдэгдэл гаргасан.

Улмаар Монгол Улсын Ерөнхий сайдын 2020 оны 3 дугаар сарын 11-ний өдрийн 32 дугаар захирамжаар UNCITRAL арбитрын дүрмийн дагуу Лондонгийн олон улсын арбитрын шүүхээр шийдвэрлүүлэхээр Оюу толгой хязгаарлагдмал хариуцлагатай компанийн гаргасан нэхэмжлэлтэй Монгол Улсын Засгийн газарт холбогдуулан арбитрын маргааны хууль зүйн үндэслэлийг судалж, холбогдох тайлбар, нотлох баримтыг гарган нэхэмжлэлийн шаардлагыг няцааж, Засгийн газрын байр суурь, чиглэлийг хамгаалах үүрэг бүхий ажлын хэсэг байгуулагдан ажиллаж байгаа бөгөөд Засгийн газар шинээр бүрэлдэн байгуулагдсантай холбогдуулж Ерөнхий сайдын 2021 оны 02 дугаар сарын 09-ний өдрийн 44 дүгээр захирамжаар ажлын хэсгийг шинэчлэн байгуулсан.

Одоогийн байдлаар арбитрын бүрэлдэхүүн томилогдон үйл ажиллагааны журам, төлөвлөгөө, дэг болон зохион байгуулалтын асуудлаар холбогдох баримт бичгийг баталсан бөгөөд Монгол Улсын Засгийн газар 2021 оны 4 дүгээр сарын 30-ны өдөр арбитрын гомдлын дагуу хариу тайлбарыг гаргасан. Ингэхдээ “Оюу толгойн ашиглалтад Монгол Улсын эрх ашгийг хангуулах тухай” Монгол Улсын Их Хурлын 2019 оны 2 дугаар тогтоолын хэрэгжилтэд хяналт тавих, шаардлагатай бол санал боловсруулж, дүнг нэгдсэн хуралдаанд танилцуулах үүрэг бүхий Түр хорооноос өгсөн чиглэл, Засгийн газрын 2021 оны 4 дүгээр сарын 21-ний өдрийн хуралдааны тэмдэглэлийн дагуу Оюу толгой хязгаарлагдмал хариуцлагатай компанийн хувьцааны олонхыг эзэмшигч буюу Рио тинто интернэшнл холдингс лимитед болон Туркойз хилл ресурс лимитед компанийг арбитрын ажиллагаанд оролцогчоор татах хүсэлтийг арбитрын бүрэлдэхүүнд гаргаж дараах үндэслэлээр сөрөг нэхэмжлэл гаргасан.

1. Оюу толгой хязгаарлагдмал хариуцлагатай компанийн хувьцааны олонхыг эзэмшигчид хөрөнгө оруулалтын гэрээг зөрчсөнөөс Монгол Улсад учирсан хохирлыг арилгуулах,
2. Оюу толгой хязгаарлагдмал хариуцлагатай компанийн хувьцааны олонхыг эзэмшигч нь Оюу толгой төсөлтэй холбогдуулан зохион байгуулсан авлига, хахуулийн схемийн улмаас Монгол Улсад учирсан хохирлыг арилгуулах гэсэн ийм сөрөг нэхэмжлэлийг гаргаад байна.

Би та бүхэнд ажлын хэсгийн хэлэлцээрийн явцуудын талаар товч танилцуулж дууслаа.

**Ц.Даваасүрэн**: Нямбаатар сайдад баярлалаа. Тэгэхээр сая Нямбаатар сайд Засгийн газраас Оюу толгой ордын хөрөнгө оруулагчтай хийж байгаа хэлэлцээний явц байдлын талаар эхлээд танилцууллаа.

Дараа нь мөн энэ Оюу толгойн төслийг хөрөнгө оруулагч талтай Засгийн газар олон улсын арбитрын шүүхэд гаргаж буй мэдэгдлийн талаар бас танилцууллаа. Ингээд хоёр мэдээлэл хийлээ.

Тэр Засгийн газрын хуралдаанаас арбитрын шүүхтэй холбогдолтой гаргасан шийдвэрийн төслийг бол нууцын горимоор гишүүд танилцаж болно.

Тэгээд сая агуулгыг нь бас та бүгдэд танилцууллаа. Би бол Засгийн газрыг эхний заалтаараа бол Оюу толгойн хувьцааны олонхыг эзэмшигч нь хөрөнгө оруулалтын гэрээг зөрчсөнөөс Монгол Улсад учирсан хохирлыг арилгуулах агуулгатай байна.

2 дахь агуулга нь бол авлигын шинж чанартай, хахуулийн схемийн улмаас Монгол Улсад учирсан хохирлыг арилгуулах гэсэн, бас энэ манай гишүүдийн тавиад байсан шаардлагуудыг хөндсөн ийм шийдвэрийг бол Засгийн газраас гаргасан байна. Тийм учраас Засгийн газрын хуралдааны тэмдэглэлийн төсөлтэй танилцъя гэх юм бол нууцын горимоор манай гишүүд танилцаж болно.

Ингээд Нямбаатар сайдын хийсэн мэдээлэлтэй холбогдуулаад асуух асуулттай гишүүдийн нэрсийг авъя. Алтанхуяг гишүүн, Чинзориг гишүүн цахимаар байна. Тийм үү. Өөр байна уу? 2 л гишүүн асуулт байна уу, тийм ээ.

Танхимаас алга байна. Алтанхуяг гишүүний микрофоныг өгье. Алтанхуяг гишүүн асуулт асууя.

**Н.Алтанхуяг**: Нямбаатар сайдын мэдээллийг сонслоо. Тэгээд баярлалаа. Би бол одоо их зөв зүйтэй чиглэл рүүгээ юм маань явах нь уу гэж ийм горьдлого тарьж байна шүү. Нямбаатар сайдад, Оюун-Эрдэнэ Ерөнхий сайдад, ер нь энэ чиглэлээр ажиллаж байгаа хүмүүстээ дамжуулаарай. Би баярлалаа. Надад өөр хэлээд байх юм алга аа.

Яг энэ чиг голдрилоороо явбал Монгол Улсын эрх ашиг хангагдах чиглэлд их зөв юм болж байгаа юм байна аа. Баярлалаа. Амжилт хүсье.

**Ц.Даваасүрэн**: Та тэмдэглэлийг нөгөө гаргасан арбитрт гаргасан сөрөг нэхэмжлэлийг нь хэлээд байна аа даа.

**Н.Алтанхуяг**: Тэгж байна, би түүнийг л хэлж байна.

**Ц.Даваасүрэн**: Чинзориг гишүүн асуултаа асууя. Үг, асуулт 2 нэг мөр явчихъя, хэдүүлээ.

**С.Чинзориг**: Нямбаатар сайд, 1 л асуулт байх юм. Нөгөө эртээд бид Түр хороон дээр бас ярьсан. Түр хорооноос бас чиглэлд өгөх өгсөн дагуу чиглэлд л орсон. Оюу толгой 4 сарын 09-нд нэмэлт зээлийн хэлэлцээр хийсэн гэсэн. Ийм асуудал болбол бас түр хороо дээр яригдсан. Тэгээд энэ дээр Засгийн газар ямаршуухан байр суурьтай байгаа вэ? Тэр талаар Засгийн газар ямар байр суурь баримталж байгаа юм бэ гэдгээ бас түр хорооны гишүүдэд бас мэдээлэл болгож хэлэх тийм боломж байна уу гэсэн ийм асуулт. Хөрөнгө оруулалтын нэмэлт хэлэлцээ байгуулахад гол 4 сарын 09-нд гэрээ байгуулсан байна лээ шүү дээ. Тэр талаар Засгийн газар ямар байр суурьтай байгаа юм бэ?

**Ц.Даваасүрэн**: Нямбаатар сайд хариулъя.

**Х.Нямбаатар**: Нэмэлт санхүүжилттэй холбоотой асуудлаар дэлгэрэнгүй мэдээлэл өгөхөөр, бас яг надтай цуг Засгийн газрын Хэрэг эрхлэх газрын дэд дарга Солонгоо дарга сууж байна. Тэр 4 сарын 09-ний мэдээллийн талаар.

Ер нь би түр хорооныхоо гишүүдэд нэг мэдээллийг хэлэхэд Рио тинтогийн хөрөнгө оруулагчдын төлөөлөл, манай Их Хурлын гишүүдтэй, бидэнтэй, ажлын хэсгийнхэнтэй 1 л удаа уулзалт хийсэн. Та бүхэн мэдэж байгаа байх, Монголд ирээд. Тэгээд Их Хурлын гишүүдээс маш олон асуултууд гарсан. Тэр асуултуудад дараагийн уулзалтаар биечлэн хариултад өгье өө гэж хэлчхээд. Тэгээд уулзалт хийлгүйгээр үндсэндээ хөрөнгө оруулагчид гадагшаа буцаад явчихсан. Хэлэлцээр хийхээр ирсэн хүмүүс. Шалтгаанаа юу гэж тайлбарладаг вэ гэвэл нэгдүгээрт энэ ковидтой холбоотой асуудал байна аа гэж тайлбарладаг.

Хоёрдугаарт, бид нар бас хэлэлцээр хийхэд тодорхой бэлтгэл ажлууд хангахаар байна аа гээд үндсэндээ Рио тинтогийн талынхан бол энэ хэлэлцээрээс хариулт өгөх дараагийн уулзалт нь эрх үүргээсээ зайлсхийж байгаа гэдгийг бас та бүхэнд мэдээлэл өгье.

Хоёрдугаарт энэ Нью-Йоркт, Лондонд ямар асуудлууд болоод байгаа вэ гэдэг дээр манай Их Хурлын гишүүдэд нэгдсэн мэдээлэл ер нь байгаа байх. Лондонд бол Монголын талаас ингээд сөрөг нэхэмжлэлээ гаргачихсан байгаа.

Нью-Йоркод тэр Америкийн Үнэт цаасны хороо жижиг хувьцаа эзэмшигчдийн эрхийг хамгаалах чиглэлээр тодорхой хэрэг үүсгээд шалгаж байгаа юм байна лээ. Тэр нь манай Лондонд сөрөг нэхэмжлэл гаргасан сөрөг нэхэмжлэлийн нэг агуулгатай, яг адил агуулгаар Нью-Йоркт энэ Үнэт цаасны хороо нь жижиг хувьцаа эзэмшигчдийн эрхийг хамгаалахаар ийм хэрэг үүсгэчихсэн явж байгаа.

Жижиг хувьцаа эзэмшигч гэдэгт Туркойз хилл ресурс компанийн жижиг хувьцаа эзэмшигчдийн төлөөлөл гаргасан байгаа. Үүн дээр … /минут дуусав/

**Ц.Даваасүрэн**: 1 минут нэмээд өгчихье.

**Х.Нямбаатар**: Би Нью-Йоркт манайх бас гуравдагч этгээдийн байр суурьтай оролцохоор байгаа. Бид бас энэ талаар, манай Солонгоо дарга энэ тэр ажиллаж байгаа. Дахиад Рио-той холбоотой манай Засгийн газрын 3 дахь нэг маргаантай асуудал бол хувьцаа эзэмшигчдийн төлөөлөл, Оюу толгойн хувьцаа эзэмшигчдийн төлөөлөл далд уурхайн бүтээн байгуулалтын энэ зардлыг хөндлөнгийн шинжээч дээр дүгнүүлэхээр ингээд дүгнэлт гаргуулахаар тал талаасаа тохирсон болов чиг, өнөөдөр Рио тинтогийн тал, далд уурхайн бүтээн байгуулалтын нөгөө техник эдийн засгийн үндэслэл, тэр холбогдох баримт бичгүүдийг шаардлагатай баримт бичгүүдийг хөндлөнгийн шинжээчид гаргаж өгөхгүй байна аа гэдэг ийм гомдлыг, асуудлыг хөндлөнгийн шинжээчид Монголын Засгийн газарт давхар тавьсан байгаа. Тэгээд бид Рио тинтогийн талд бас маш тодорхой, и мэйлийг явуулсан.

Яагаад гэвэл бид нар энэ хөндлөнгийн шинжээчид та бүхэн яагаад мэдээлэл гаргаж өгөхгүй байгаа юм бэ? Энэ мэдээллийг мэдэж байж хөндлөнгийн шинжээч дүгнэлт гаргах ёстой гээд. Тэгэхээр Рио-ийн талаас ямар хариу өгдөг вэ гэвэл энэ бол манай компанийн нууц. Магадгүй ноу хау гэсэн тиймэрхүү утгатай юм хэлээд байгаа юм. Тэгэхээр энэ маань бас цаашид нэлээн асуудал үүсэхээр байгаа. Тэгэхээр бид нар энэ 30-нд гаргасан сөрөг нэхэмжлэлээ энэ далд уурхайн бүтээн байгуулалтын зардлын хэтрэлт, менежментийн алдаа, цаашлаад нөгөө худалдан авалтын алдаа гэдэг зүйлүүдийг хөндлөнгийн шинжээчдийн дүгнэлттэй цуг бататгаад. Тэгээд Нью-Йорк дахь асуудал, Лондон дахь асуудлууд нэг талдаа гарах юм бол бид нар энэ сөрөг нэхэмжлэл дээр гаргаж байгаа нэг үндэслэл дээрээ бас нааштай байх болов уу гэсэн ийм горьдлоготой явж байгаа. Гэхдээ манай иргэний хэрэг шүүхэд хянан шийдвэрлэх ажиллагаа шиг ийм хурдан процесстой явдаггүй. Энэ 2023 оны бараг хагасаас хойш энэ асуудал шийдэгдэх ийм цаг хугацааны мөчлөгтэй явж байгаа.

Тэгэхээр бид нар энд бол би дандаа л манай гишүүд сууж байгаа учраас зүгээр ажлын хэсгийн ахлагчийн хувьд ямар байр суурь бодол байгаа вэ, тэрийг Засгийн газрын хуралдаанд танилцуулах сонирхол байгаа вэ гэхээр ер нь бид энэ асуудлаа нэлээн тултал хойноос нь хөөцөлдөж байгаад айлын талыг тэр 2009 оны хөрөнгө оруулалтын гэрээ, 2010 оны хувь нийлүүлэгчдийн гэрээн дээр бид нар тэр санхүүгийн модель загварыг өөрчлөх хүртэл энэ асуудлууд дээрээ бид нар нэлээн хатуу байр сууриа илэрхийлж явах л шаардлагатай гэж ойлгож байгаа гэдгийг гишүүд та бүхэнд хэлье.

Тэр 4 сарын 09-ний юуг бол бид хүлээн зөвшөөрөхгүй байгаа. Энэ дээр энэ Солонгоо дарга нэмэлт одоо тайлбарыг хэлнэ.

**Ц.Даваасүрэн**: Солонгоо даргад микрофон.

**Б.Солонго**: Сайн байцгаана уу. Энэ өдрийн мэндийг хүргэе. Түр хорооны гишүүдэд. Чинзориг гишүүний асуултад хариулъя аа.

2021 оны 4 дүгээр сарын 09-ний өдөр Рио тинто Туркойз хилл компаниуд Оюу толгой компанийн гүний уурхайн бүтээн байгуулалтыг дуусгахад шаардлагатай нэмэлт санхүүжилт дээр тохиролцлоо гэсэн мэдээллийг бол гаргасан байгаа. Энэ нэмэлт санхүүжилтийн асуудал дээр бол энэ хоёр компани хоорондоо маргаантай байсан. 2020 оны 10 дугаар сард Канад улсад арбитрын маргаан эхлүүлчихсэн байсан. Тэгээд үндсэн шалтгаан нь бол гүний уурхайн хөрөнгө оруулалтын зардал их хэмжээгээр нэмэгдэж, хугацаа хойшилсонтой нь холбогдуулаад Оюу толгой компани нь гүний уурхайгаа дуусгахын тулд нэмэлт санхүүжилт шаардлагатай байгаа.

Тэгээд энэ нэмэлт санхүүжилтийг бол ерөнхийдөө яаж шийдвэрлэх вэ гэдэг дээр бол маргаантай байсан. Тэгээд Рио тинто компани бол Туркойз хилл компанийг хувьцаа гаргах замаар нэмэлт санхүүжилт босго гэсэн. Тэгээд Туркойз хилл компани бол хувьцааных нь үнэ уначихсан байгаа үед бас хувьцаа их хэмжээгээр гаргах нь жижиг, хувьцаа эзэмшигч нарт нь ашиггүй гэдэг үндэслэлээр бас Рио тинто-той маргалдаад. Тэгээд ерөнхийдөө нэг хоорондоо нэг дундын шийдэл олсон байдлаар тохиролцлоо гэсэн. Ер нь эвлэрлийн гэрээ байгуулаад арбитрын маргаанаа зогсоолоо гэсэн мэдээлэл бол гарсан байгаа.

Тэгээд үүнтэй холбогдуулаад бол одоо авчихсан байгаа төслийн санхүүжилтийн зээлийн эргэн төлөлтийн хугацааг хойшлуулах, нэмэлт 500 сая америк долларын зээлийг авах, үүнтэй холбогдуулаад Рио тинто компаниас нэмэлт 750 сая долларын зээл өгөх тэгээд шаардлагатай бол Туркойз хилл компани 500 сая хүртэл америк долларын нэмэлт хувьцаа гаргах замаар энэ шаардлагатай байгаа хөрөнгө оруулалтыг санхүүжилтийг шийдвэрлэе ээ гэдэг байдлаар тохиролцсон.

Энэ талаар бол мэдээлэл бол бид нарт яг Засгийн газарт болон Оюу толгой компанийн Төлөөлөн удирдах зөвлөл дээр яг санхүүжилтийн тодорхой санал нөхцөлүүдийг бол өгөөгүй байгаа. Гэхдээ энэ асуудлыг бол Оюу толгой компанийн Төлөөлөн удирдах зөвлөл дээр бол шийдвэрлэх ёстой. Тэгэхдээ энэ асуудал бол Төлөөлөн удирдах зөвлөл дээр нь дэлгэрэнгүй мэдээлэл ирээгүй байгаа.

Тэгэхээр Рио тинто, Туркойз хилл компаниуд хоорондоо маргаантай байсан асуудал дээрээ эвлэрсэн гэсэн ерөнхий дүр зурагтай байна. Ер нь бол яах вэ цаашдаа бол Оюу толгой компанийн гүний уурхай бол нийт бүтээн байгуулалтын ажлын 80-90 хувь нь дууссан гэж ярьж байгаа. Гэхдээ үүнийг одоо дуусгаж 2022 оны 10 дугаар сард ашиглалтад оруулна гэсэн төлөвлөлтийн дагуу явахын тулд нэмэлт санхүүжилтийн энэ асуудлыг шийдвэрлэх шаардлагатай гэсэн мэдээллийг бол Туркойз хилл, Рио тинто компаниуд өөрсдийнхөө хөрөнгө оруулагчдад өгөөд байгаа. Гэхдээ Засгийн газрын ажлын хэсэгт албан ёсоор мэдээлэл бол ирээгүй. Ирүүлээгүй байгаа. Баярлалаа.

**Ц.Даваасүрэн**: Б.Бат-Эрдэнэ асуултаа асууя.

**Б.Бат-Эрдэнэ**: Баярлалаа. Түр хорооны гишүүдийнхээ амгаланг айлтгая.

Хууль зүй, дотоод хэргийн сайд, ажлын хэсгийн ахлагчийн танилцуулгыг сонслоо. Бид нарыг бас одоо тулгамдаад байгаа асуудлуудыг бол шийдвэрлэсэн байна аа. Ялангуяа түрүүний түр хорооны хурлаар Засгийн газарт өгсөн чиглэлийн дагуу бол ажлууд хийгджээ. Ялангуяа тэр нөгөө Лондонгийн арбитрын шүүхэд сөрөг нэхэмжлэл гаргах, тэр сөрөг нэхэмжлэлүүдээ дурдагдсан үндэслэлүүд энэ тэр бол ер нь болчихсон юм байна л гэж л ингэж ойлгогдож байна.

Тэгээд сая юуг болбол яах вэ камер хаалттай, би байнга сонсож, сайн сонсож авсан. Түүн дотор яригдаж байгаа энэ нөгөө нэг хөндлөнгийн шинжилгээ мэнгээ хийх энэ компанитай холбоотой асуудал дээрээ жаахан анхаарах хэрэгтэй байх аа. Нөгөө Goldman Sachs гэж шиг ашиг сонирхлын зөрчилтэй тийм компаниуд оруулчих вий. Түүнээс сэргийлж байгаа юм бол би нөгөө Тэрбишдагвыг ахалж ажиллаж байхад манай ажлын хэсгийн ажлын явцад бол тэр Европын холбоо, Германы холбооны бүгд найрамдах Герман улсын дэмжлэг туслалцаатайгаар, тэр коннекс байгууллагыг авсан. Энэ конекс байгууллагыг үргэлжлүүлээд Засгийн газрын ажлын хэсэг, Засгийн газар ингээд аваад ажиллуулж байгаа явдалд бол их чухал, зөв зүйтэй зүйл ээ гэж. Тэгээд энэ ямар нэгэн тийм хөндлөнгийн, цэвэр хөндлөнгийн ямар нэгэн ашиг сонирхлын зөрчилгүй ийм компаниудыг оруулж байж л нэг жоохон ажил тодорхой болгохгүй бол болохгүй ээ. Энэ дээр одоо ялангуяа би олон удаа ярьж байгаа. Би мэддэгтээ хэлээд байгаа юм биш. Тэр одоо бидэнтэй хамт 2008 оноос хойш хамт явсан манай гавьяат эдийн засагч Балжинням гуай тэргүүтэй ийм хүмүүсийн л одоо тавьж байгаа асуудал шүү дээ. Одоо бид нар тэр Нямбаатар сайд бол ингээд цааш нь хөөгөөд их зөв асуудал руу хөндөөд орчихлоо. Энэ хөрөнгө оруулалтын хэтрэлттэй холбоотой 2009 оны тэр хөрөнгө оруулалтын гэрээ, хувь үзүүлэгчдийн гэрээ рүүгээ одоо хүрнэ ээ гэж. Тэгээд энэ дээр хүрэх л юм бол тэр ТЭЗҮ, нөгөө 2010 оны засвартай ч гэсэн хүлээж авсан нь ТЭЗҮ. Үүнтэй дагалдаж гарсан техник ажлын зураг төсөвгүйгээр өнөөдөр … /минут дуусав/

**Ц.Даваасүрэн**: Бат-Эрдэнэ гишүүнд 1 минут өгчихье.

**Б.Бат-Эрдэнэ**: Техник ажлын зураг төсөв байхгүйгээр бол энэ Оюу толгойд өнөөдөр хийгдчихээд байгаа дэд бүтцийн баяжуулах фабрик, ил далд уурхайн, тэгээд л одоо бусад барилга байгууламжийн бүтээн байгуулалтын ажлууд хийгдэх ямар ч боломжгүй өгч байгаа шүү дээ. Тийм учраас тэр техник ажлын зураг, төсвийг нь гаргуулж авч байж, түүнтэй нь одоо бүр нягталж, нэг бүрээр нь энэ хөрөнгө оруулалтынх нь юмыг үзэж нягталж авахгүй бол үүнийг ерөөсөө тодорхой болгох ямар ч арга байхгүй, ийм зүйл байгаа. Тэгээд энэ дээрээ хэдүүлээ нэлээн анхаараад, ингээд шуурхай явах зөв байх аа.

Ер нь манай Түр хорооны ажил ч тэр, гишүүдийн маань, Их Хурлын гишүүдийн одоо ажилд хандаж байгаа хандлага ч тэр. Манай Засгийн газар, ажлын хэсгийг ахалж байгаа, манай Нямбаатар сайд, холбогдох хүмүүс бол болж байна аа л гэж гишүүн хүний хувьд бол энэ ажлын хэсэгт ажиллаж байгаа хүний хувьд, анхнаас нь эхлээд өнөөдрийг хүртэл явж байгаа хүний хувьд бол би болж байна аа. Улам л цаашаа ахиж дөхөж ажиллая аа л гэж ингэж хэлье дээ, Баярлалаа.

**Ц.Даваасүрэн**: Ерөнхийдөө бол санал хэллээ. Гэхдээ тэр хуулийн фирмийн зөвлөгөө авч байгаа компани ашиг сонирхлын зөрчилтэй юу, үгүй юу гэж бас тодруулах гээд байх шиг байна. Тийм учраас тэр Герман улсын Фехтнер компани, Америкийн акип гамп гэж компаниуд юм байна шүү дээ. Тэр хуулийн зөвлөгөө авах. Энэ компаниудыг сонгосон талаараа нэг тайлбар, тодруулга өгчих юм уу.

Нямбаатар сайдын микрофоныг өгье.

**Х.Нямбаатар**: Баярлалаа. Тэр Германы коннекс санаачилгын хүрээнд тэр Германы пектер, Америкийн акип гамп гэдэг компаниудыг тухайн тэр коннекс өөрсдөө сонгон шалгаруулалт хийж санхүүжилт олгож байгаа юм. Өөрөөр хэлбэл манай Засгийн газраас ямар нэгэн санхүү гараагүй, сонгон шалгаруулалт хийгдээгүй. Хамгийн сүүлд ирсэн мэдээллээр санхүүгийн зөвлөгөө өгөх ийм компани олдохгүй байна гэдэг ийм мэдээллийг коннексоос манайд ирүүлсэн байгаа. Бид нар энэ долоо хоногт коннекстой бас онлайн уулзалт хийхээр төлөвлөж байгаа.

Тэгэхээр би Даваасүрэн гишүүн ээ, Түр хорооны гишүүдэд нэг хүсэлт тавих гэсэн юм. Та хэд бас бидэнд чиглэл өгвөл их сайн байна аа.

Тэр юу вэ гэвэл, бид өөрсдөө бас энэ параллельны хяналт тавих, ийм зөвлөх үйлчилгээ үзүүлэх хуулийн фирмийг сонгон шалгаруулах шаардлагатай байна аа. Энэ бол нөгөө Баярцогт сайдын дээх нь үед ярьдаг нэг хорин мянган хувьсагчтай санхүүгийн моделийг бид нар яаж Монгол Улсад ашигтай болгох вэ гэдэг дээр зарчмын том хэлэлцээр хийх учраас бидэнд энэ дээр том асуудал тулгарна.

Хоёр гэвэл үнэгүй авсан Акип гамп гэдэг компанид бид нар эргээд хариуцлагын асуудал ярихад бас төвөгтэй.

Гуравдугаарт, Акип гампыг бид нар Монгол Улсад ирж ажиллаач ээ гэдгийг би онлайн уулзалт хийхдээ, тэр ахалж байгаа хуульчид нь хэлсэн. Харамсалтай нь ийм ковидын нөхцөл байдалд бид нар очиж ажиллах боломжгүй байна аа гэдэг ийм зүйл ярьсан. Тийм учраас нэг хуулийн фирм сонгон шалгаруулах нь зүйтэй гэсэн чиглэлийг өгөөд, тэр чиглэлийн дагуу бид нар бас Засгийн газрын хуралдаанд танилцуулаад шинээр хуулийн зөвлөх, санхүүгийн модель дээр суух ийм зөвлөх үйлчилгээний баг авах 1 дүгээрт шаардлагатай байна. Шаардлагатай байна.

Хоёрдугаарт түр хороо. Би бас нэг сонин хүсэлтийг та бүхнийг бидэнд аваачъя гэдэг чиглэл өгөөч ээ гэдэг хүсэлт тавьж байна. Даваасүрэн гишүүн ээ, энэ юу гэвэл гаднын улс орнуудад ийм томоохон хувийн эрх зүйн, иргэний эрх зүйн томоохон гэрээ хэлэлцээрийг хийхэд тухайн улсын Дээд шүүхийн нэр хүндтэй, туршлагатай, ийм шүүгчдийг нууц тийм тушаалаар ажлын хэсэг гаргаж, манайхаар бол Үндэсний аюулгүй байдлын зөвлөлийн шийдвэр гаргаад энэ гаднын хуулийн фирмүүдийн манайд өгч байгаа зөвлөгөө, зөвлөмжүүдэд дандаа чек хийж байдаг ийм бас туршлагууд байдаг юм байна лээ. Тэгэхээр үүнийг бас нэг нууцаар ийм нэг чиглэл бидэнд өгөөч ээ. Тэгвэл бид нар үүний дагуу дээрх ажлыг бас нэг ойрмогхон зохион байгуулах шаардлага байна.

Манай иргэний эрх зүйн туршлагатай хуульчид, энэ олон улсын энэ маргаан дээр бол ерөөсөө туршлага дутна гэж ер нь байхгүй. Энэ дээд шүүхэд хэрэг хянан шийдвэрлэх ажиллагаанд олон жил оролцсон ийм туршлагатай хүмүүс бий. Манайд бүр олон улсын шүүхэд уригдсан ийм хэд хэдэн хэлтэй ийм өмнөх байк раундтай бас шүүгчид ч бий. Тэгэхээр нэг ийм бас нэг хүсэлтийг түр хорооныхондоо тавья аа гэсэн ийм зүйл байна, өөр зүйлгүй.

**Ц.Даваасүрэн**: Баярлалаа. Тэгэхээр та бүхэн бас амаргүй нөхцөл байдалд ажиллаж байгааг бид ойлгож байгаа. Ялангуяа сая Засгийн газрын хуралдаанаас гаргасан тэмдэглэлийг, тэр арбитын маргаантай холбогдуулж одоо шийдвэрлэхэд бол бас түвэгтэй байсан гэдгийг бол бид мэдэж байгаа.

Тийм учраас Түр хорооны зүгээс бол Засгийн газрынхаа энэ хөрөнгө оруулагчтай хийж байгаа хэлэлцээг бол бүхий л талаар дэмжихэд бол бид бэлэн байгаа. Тийм учраас шаардлагатай шийдвэрийг гаргаж өгөхөд бид анхаарна аа. Саяын тавьсан хүсэлтүүдийг бол бид ер нь анхаарч, бас дараагийн хуралдаанаар ярилцъя.

Ер нь санхүүгийн хөндлөнгийн аудит хийлгэх чиглэл дээр л бид нар бас ярьж байна. Тэгэхдээ энэ том компанийг чинь одоо ашиг сонирхлын нөлөөлөлд автахгүй байх. Тэгээд манай хөндлөнгийн аудитын мэргэжилтнүүд маань бас энэ хэмжээний чадавхтай байна уу, үгүй юу гээд бидний бас санааг зовоож байгаа юмнууд бол байгаа. Тийм учраас та бүгдтэйгээ хамтраад энэ талаар бол тодорхой шийдвэр гаргана аа гэж ингэж бодож байна.

Саяын Нямбаатар сайдын хэлсэн тэр бас хууль, эрх зүйн талаас нь ч гэсэн хөндлөнгөөс нь бас нэг чек хийгээд яваад байх юм болбол чухал байх аа. Ер нь л тэгээд Монгол Улсынхаа эрх ашгийг хангуулах гэж байгаа энэ том шүүхийн маргаан дээр бол бид нар бүхий л талаасаа иргэн хүртэл бараг энэ чиглэлийн мэргэжилтэй улсууд хүртэл ингээд оролцох ийм шаардлага л байна л даа. Бас түр хороонд гаднаас ч гэлээ гэсэн цахим байдлаар бид нарт би оролцъё, ийм ийм чиглэлээр бас анхаарч ажиллаач энэ тэр гэсэн бас зөвлөгөө өгч байгаа улсууд байгаа л даа.

Бид энэ бүгдэд баярлаж байгаа. Хүн бүрийн, иргэн бүрийн оролцоо бас шаардлагатай байгаа гэдгийг бид ойлгож байгаа. Тийм учраас саяын та бүгдийн тавьсан энэ асуудлууд дээр бол бид нар анхаарна.

Би 1асуулт асууя аа. Саяын Солонгоо даргын хэлээд байгаа тэр нөгөө ахиад манайхан зарим нь Дубай-2 гээд нэрлэчхээд байгаа. Тэр нэг нэмэлт санхүүжилт 2,3 тэрбум ам. долларын талаар хөрөнгө оруулагч Рио тинто, Туркойз хилл ресурс хоёрын хооронд хийгдсэн тэр нэг санамж бичигт Дубайн гэрээ бол хүчин төгөлдөр мөрдөгдөнө өө гэчихсэн байгаа байхгүй юу. Бид чинь Дубайн гэрээг хүчингүй болгох, түүний учирсан хохирлыг арилгуулах тухай яриад байгаа юм. Сая хөрөнгө оруулагчтай хийсэн анхны уулзалтаар бол түр хорооноос гаргасан 20 заалт бүхий чиглэлийг бол бид танилцуулсан шүү дээ. Түүнд бол тийм байгаа. Дубайн гэрээг цуцлах, цуцалсан тохиолдолд учирсан хохирлыг арилгуулах гэж. Тэгээд ийм зүйл орчихсон байдаг юм. Энэ талаар ер нь та бүгд судалж байгаа зүйл байгаа юу? Яагаад Дубайн гэрээгээ тэд нар маань ингээд хүчин төгөлдөр мөрдөгдөнө өө гээд энэ баримт бичигтээ оруулчхаад яваад байна аа.

Солонгоо даргыг хариулах юм уу. Нямбаатар сайд юм уу, тэр хоёрын аль нэг нь микрофоныг өгье.

**Б.Солонгоо**: Даваасүрэн гишүүний асуултад хариулъя. Яг тэр хэвлэлийн мэдээнээс гадуур бол бид нарт өөр ямар нэг нөхцөл ирүүлээгүй байгаа. Тэгэхээр бас Дубайн гэрээг хүчинтэй гэж үзэж байгаа энэ тэр гэсэн асуудлыг албан ёсоор бид нарт мэдээлэл ирээгүй байна аа. Тэгэхээр үүн дээр Рио тинто компани Туркойз хилл компанитай хийх яриа хэлэлцээний явцад бол энэ асуудлыг хөндөж тавих боломжтой гэж үзэж байна.

Гэхдээ 4 дүгээр сарын 12-нд яг Төрийн ордонд биечилсэн уулзалт хийснээс хойш бол Рио тинто, Туркойз хилл компанийн төлөөлөлтэй ямар нэг байдлаар уулзалтыг бол хийгээгүй байна аа. Тэгэхээр энэ асуудал дээр бол нэмэлт тайлбар ирүүлээгүй байгаа аа. Тэгээд ерөнхийдөө цар тахлын нөхцөл байдлаас болоод уулзалтаа хойшлуулах хүсэлтэй байна гээд Рио тинто-ийн и-мейлийг хүлээж авснаас хойш дахиж энэ асуудлаар яг яриа хэлэлцээний цаг хүрээ болон яг үүнтэй холбогдуулж ямар нөгөө албан ёсны бас тайлбар байр суурийг сонсоогүй байна. Тэгэхээр үүн дээр бас яг Засгийн газрын ажлын хэсэг дээр нэмэлт мэдээлэл байхгүй байна аа.

**Ц.Даваасүрэн**: Ер нь зүгээр тодруулах шаардлагатай юм байна лээ шүү. Яг тэр юун дээр нь болбол тэр хоёрын хийсэн хэлэлцээрийн нэг баримт бичиг. Вэб сайтууд дээр нь гарчхаад байгаа дээр болбол тэрийгээ хүчин төгөлдөр мөрдөгдөнө өө гэдэг. Тэр эрх зүйн баримт бичгүүд дотор нь тэр байна лээ. Түүнийг та бүхэн анхаараарай.

Мөнхбат гишүүн асуулт асууж, үг хэлнэ. Мөнхбат гишүүний микрофоныг. Ингээд гишүүдийн үг хэлж асуулт асуугаад дуусаж байх шиг байна.

**Ж.Мөнхбат**: Түр хорооны гишүүддээ өдрийн мэнд хүргэе ээ. Тэгээд би бол 1 зүйлийг сая бас Даваасүрэн гишүүний асууж байгаа асуулттай ерөнхийдөө ойролцоо төстэй л асуулт асуух гээд байна даа. Сая нөгөө Засгийн газрын энэ хэрэгжүүлэх нөгөө 100 төлөвлөгөөг бас ингээд Байнгын хороодын дарга нарт танилцуулсан.

Тэгээд энэ дээрээ ямар асуудал байна вэ гэхээр далд уурхайн уурхайн бүтээн байгуулалттай холбоотой асуудлыг энэ 100 ажлын төлөвлөгөөнд оруулсан байна лээ. Тэгэхээр шинээр гарч ирэх энэ 2,2 тэрбумын нэмэлт санхүүжилт гэсэн ийм юм яриад байгаа. Тэгэхээр энэ талаар бас сая Хэрэг эрхлэхийн дэд дарга хариулах шиг боллоо. Бас нэмээд хариулчхаач ээ. Ер нь өмнөх 4,3-ыг яг одоо ингээд ингэж орсон, энэ нь түүнд орсон гэсэн бүх баримтуудаа бид нар бүрэн дүүрэн Засгийн газар маань авч чадаж байгаа юу? Тэгээд дараагийн 2,2 чинь яг хаашаа юунд орох гээд байгаа юм, ийм асуудал байгаа билээ гэдэг дээр нэг тодорхой өгчихмөөр байна.

Хоёрдугаарт, би Даваасүрэн даргад би бас нэг санал хэлж байсан. Бид нар бол энэ холбогдох байгууллагуудаас их хангалттай мэдээллүүд авч байгаа. Авсан. Энэ хууль хүчний байгууллага дээр байгаа мэдээлэл бас байх шиг байгаа юм аа. Жишээлбэл Авлигатай тэмцэх газар дээр ч юм уу шалгалт хийсэн яг тэр гэрээ байгуулагдахтай холбоотой. Тэгээд тэр нөгөө нэг ажил, тендертэй холбоотой янз янзын одоо бас мэдээллүүд байх шиг байгаа юм. Тэгэхээр үүнийг бид нар Түр хорооны ажлын хэсгийн хүрээнд бас нэг сонсчихвол зүгээр байгаа юм. Тэгэхээр ийм сонсох боломж бололцоо байгаа юу? Ялангуяа энэ сая Засгийн газартай хэлэлцээр хийх гэж ирсэн, ажлын хэсгийн төлөөлөл Рио тинтог төлөөлж ирсэн төлөөллийн ажлын хэсгийн бүрэлдэхүүнд орсон хүмүүстэй ч холбоотой янз бүрийн мэдээлэл. Энэ чинь бол Их Хурал дээр бас хэд хэдэн удаа өмнө нь яригдаж байсан асуудал шүү дээ. Тэгэхээр энэ мэдээллийг бид нар Авлигатай тэмцэх газарт ч юм уу, энэ хүчний байгууллагуудаас сонсох боломж бололцоо ямар байгаа юм бэ? Энэ 2 талаар хариулт авъя.

**Ц.Даваасүрэн**: Эхнийх нь Солонгоо дарга хариулах уу? Тэр нөгөө эхний 4,3-аа нөгөө Рио тинто чинь дансандаа авчхаад. Тэгээд дараа нь зээл гээд ингээд өгсөн гээд байгаа шүү дээ. Дуудсан гээд ингээд байгаа. Тэр талаар тэгээд нэмэлт 2,3 тэрбум ам. долларын санхүүжилт дээр ямар байр суурьтай байгаа юм бэ гэж тодорхой мэдээлэл авч чадаж байгаа юу? Хөрөнгө оруулагчаас гэсэн ийм асуулт байна. Солонгоо даргын микрофоныг өгье.

**Б.Солонго**: Мөнхбат гишүүний асуултад хариулъя. Тэгээд нэмэлт санхүүжилттэй холбогдуулаад ерөнхийдөө энэ 2,3 тэрбум америк доллар гээд байгаа асуудал бол гүний уурхайн бүтээн байгуулалтыг дуусгах гэж шаардлагатай гээд байгаа. Тэгээд үүнтэй холбогдуулаад 2016 онд гүний уурхайн бүтээн байгуулалтыг эхлэхэд бол хөрөнгө оруулалтын нийт зардал 5,3 тэрбум америк доллар болно гэсэн мэдээллийг өгч байсан. Тэгээд 2021 оны 01 дүгээр сард бол гүний уурхайн тогтвортой олборлолт эхэлнэ буюу өдийд бол ерөнхийдөө энэ гүний уурхай бол ашиглалтад ороод үйлдвэрлэлийн олборлолтын үйл ажиллагаа эхлээд хэвийн үйл ажиллагаа явах ёстой байсан. Гэхдээ харамсалтай нь энэ хөрөнгө оруулалтын зардал их хэмжээгээр нэмэгдээд нийт 1,4 тэрбум америк доллар буюу 30 орчим хувиар нэмэгдэж байна. Тэгээд 22 сараар бол ашиглалтад орох хугацаа хойшилж байгаа. Тэгээд үүнтэй холбогдуулаад бол Оюу толгой компанийн үйл ажиллагаанд маш сөрөг нөлөө бол үзүүлж байгаа.

Тэгээд үүнтэй холбогдуулж бас яг энэ гүний уурхайн бүтээн байгуулалтын хөрөнгө оруулалтын зардал юунаас болж нэмэгдэв, хугацаа яагаад хойшлов гэдэг дээр хөндлөнгийн шинжээчдийн дүгнэлт гаргуулахаар ажиллаж байна. Тэгээд хөндлөнгийн шинжээчийн дүгнэлтэд бол ерөнхийдөө бас зардал юунаас болж хэтрэв, ерөнхийдөө бас яг энэ хөрөнгө оруулалтын зардал юунд зарцуулагдав гэдэг асуудлыг судалж дүгнэлт гаргах ёстой. Тэгэхдээ харамсалтай нь Рио тинто компани энэ хөндлөнгийн шинжээчдэд өгөх ёстой мэдээллээ бас бүрэн өгөхгүй байгаа. Бас Туркойз хилл компани ч гэсэн энэ асуудлыг бол гаргаж байгаа. Тийм учраас бол Эрдэнэс оюу толгой компани болон манай Төлөөлөн удирдах зөвлөлийн гишүүд, үүн дээр шаардлагыг удаа дараа тавьж ажиллаж байна аа. Тэгээд энэ хөндлөнгийн шинжээчдийн дүгнэлт гарсны дараа бол асуудал илүү тодорхой болох болов уу гэсэн хүлээлттэй байна.

Ер нь бол энэ гүний уурхайн хөрөнгө оруулалтын зардал бас юунаас болоод хэтрэв. Үнэхээр одоо яг хөрөнгө оруулалтын зардал хэтрэх яг Риотинтогийн тайлбарлаж байгаагаар бол гео техникийн буюу геологийн тогтцын шалтгаанаас болж хөрөнгө оруулалтын зардал нэмэгдлээ гэдэг. Гэхдээ нөгөө талаасаа бас эргэлзээ төрүүлэхүйц мэдээллүүд, гадаадын хэвлэл мэдээллийн байгууллагууд дээр болон жижиг хувьцаа эзэмшигч болон Америк, Их британийн бас зохицуулагч байгууллагуудын хяналт шалгалтын явцад бас гарч магадгүй байгаа учраас энэ асуудалд бол Засгийн газрын ажлын хэсэг анхаарлаа хандуулаад ажиллаж байгаа. Тэгээд хөндлөнгийн шинжээчийн дүгнэлт гарсны дараа бас илүү тодорхой болох болов уу гэсэн хүлээлттэй байна. Ер нь бол бас яах вэ? Яриа хэлэлцээний явцад мэдээллийн тэнцвэргүй байдлыг арилгах, аль болох Оюу толгой төслийн одоогийн үйл явц болон өнгөрсөн хугацаанд оруулсан хөрөнгө оруулалтын талаар мэдээллийг аль болох бодитой бүрэн мэдээлэл авсны үндсэн дээр бол бид нар бас яриа хэлэлцээгээ амжилттай үргэлжлүүлэх үндсэн нөхцөл бүрдэнэ. Тэгэхээр бол үүн дээр энэ мэдээллийн тэнцвэргүй байдлыг арилгах чиглэлээр аль болох их мэдээлэл бол ер нь Рио тинто, Туркойз хилл компани ямар нэг хугацаа алдалгүйгээр Засгийн газрын ажлын хэсэгт өгөх шаардлагатай гэсэн асуудлыг бол тавиад ажиллаж байгаа. Гэхдээ нөгөө талаасаа яг хөндлөнгийн шинжээчдэд хугацаа алдалгүй одоо мэдээллээ өгнө үү гэсэн шаардлагыг Эрдэнэс оюу толгой компани болон манай Төлөөлөн удирдах зөвлөлийн гишүүд тавиад ажиллаж байгаа.

Тэгээд яах вэ манай Төлөөлөн удирдах зөвлөлийн гишүүд бол энэ хөндлөнгийн шинжээчдийг томилсон тусгай хорооны гишүүд байгаа. Тэгэхлээр бас Төлөөлөн удирдах зөвлөлийн гишүүд маань энэ дээр сайн ажиллаж байгаа гэдгийг бас хэлмээр байна.

**Ц.Даваасүрэн**: Ер нь бол энэ дээр анхаарах хэрэгтэй. Одоо тэгээд зардал хэтэрснийгээ нягталъя гэхээр ашиг сонирхлын зөрчил ижил төстэй компаниудад нууц алдагдана гэдэг байдлаар тайлбарлаж болохгүй шүү дээ. Тэр чинь Монгол Улсад бүртгэлтэй л компани. Манай бүх компаниуд тэгдэг болчихвол энэ чинь төвөгтэй болно шүү дээ. Одоо ижил төстэй үйл ажиллагаа явж байгаа өчнөөн компани Монголд байгаа шүү дээ. Тэгэхээр энэ асуудлыг нэг талд нь гаргадаг юм Нууцын тухай хууль байна, байгууллагын нууцын хууль байна гээд энэ хүрээнд энэ бүх мэдээллийг авах бололцоотой гэж би ингэж ойлгож байна.

Тэр 2 дахь Мөнхбат гишүүний асуусан асуултад би хариулъя.

Энэ хууль хүчний байгууллагуудын холбогдолтой мэдээлэл сонсох талаар бид өмнө нь бас нэг ярьсан байгаа. Тийм ээ. Тэр талаар би Нямбаатар сайдтай бас 2 мэдээллийг авах боломжийн талаар бас санал солилцсон байгаа. Ер нь бол төлөвлөж байгаа.

Ойрын хугацаанд ялангуяа Их Хуралд Авлигатай тэмцэх газраас ирүүлсэн нэг мэдээлэл байгаа шүү дээ. Тэр мэдээллийн хүрээнд ер нь Түр хороон дээр нэг мэдээлэл сонсъё гэсэн ийм төлөвлөгөөтэй байгаа. Ирэх 7 хоногт амжихгүй бол түүний дараагийн 7 хоногт гэсэн ийм төлөвлөгөөтэй байгаа. Тийм учраас ямар ч байсан ер нь бол энэ Оюу толгойтой холбогдолтойгоор манай хууль хүчний байгууллагууд дээр шалгагдсан асуудлуудын талаар бол Түр хорооны гишүүдэд тодорхой мэдээлэл хүргүүлэхээр ажиллаж байна аа гэж ингэж ойлгож болно.

Манай гишүүд асуулт асууж, үг хэлж дууслаа.

Өнөөдрийн хуралдаанд Оюу толгойн хөрөнгө оруулагчтай хийж байгаа хэлэлцээрийн явц байдлын талаар мөн Лондонгийн арбитрын шүүхэд ирүүлсэн маргааны талаар мэдээлэл хийсэн Засгийн газрын гишүүн, Хууль зүйн сайд, Нямбаатар, Засгийн газрын Хэрэг эрхлэх газрын дэд дарга Солонгоо нартаа талархал илэрхийлье.

Өнөөдрийн хуралдаан ингээд мэдээлэл сонсоод үүгээр өндөрлөж байна.

Хуралдаанд идэвхтэй оролцсон гишүүддээ баярлалаа.

Дууны бичлэгээс буулгасан:

ХУРАЛДААНЫ ТЭМДЭГЛЭЛ

ХӨТЛӨХ АЛБАНЫ ШИНЖЭЭЧ                                    П.ОЮУНГЭРЭЛ